કેનેડાની બોર્ડરની નજીક આવેલા એક અમેરિકન શહેરમાં તેલુગુ એસોસિએશન દ્વારા કાર્યક્રમનું આયોજન થયું હતું. તેમાં ઘણા બધા સાંસ્કૃતિક અને મનોરંજક કાર્યક્રમો હતા. આવી ઇવેન્ટમાં થતું હોય છે તેમ તેલુગુ ફિલ્મોના સ્ટાર્સને પણ આમંત્રણ અપાયું હતું. પરંતુ તેમાં કેટલીક એક્ટ્રેસ એવી પણ હતી, જે આ કાર્યક્રમના બહાને અમેરિકા અને કેનેડામાં ચાલતા સેક્સ રેકેટનો હિસ્સો બનવા જઈ રહી હતી. સામાન્ય રીતે આવી વાત બહાર આવતી નથી, પણ હાલના વર્ષોમાં હૈદરાબાદ, બેંગાલુરુ અને ચેન્નઇમાં પોલીસે ફાઇવ સ્ટાર હોટેલોમાં દરોડા પાડ્યા હોય ત્યારે થોડી ઓછી લોકપ્રિય હિરોઇનો પકડાઇ હોય તેવું બન્યું હતું. ફિલ્મોમાં કામ કરવા માટે મોટી સંખ્યામાં યુવતીઓ શહેરોમાં પહોંચે છે અને પછી સફળતા મળતી નથી ત્યારે ટકી જવું મુશ્કેલ હોય છે. ખાસ કરીને શરૂઆતની એક કે બે ફિલ્મો હિટ ગઈ હોય, પણ પછી ધીમે ધીમે ફિલ્મો મળવાનું ઘટવા લાગે ત્યારે હિરોઇન માટે બીજા પ્રોફેશનમાં જવું મુશ્કેલ હોય છે.